CELEX: 22019D0031
Language: el
Date: 2018-12-17 00:00:00
Title: Απόφαση αριθ. 4/2018 της Επιτροπής των Πρέσβεων ΑΚΕ-ΕΕ, της 17ης Δεκεμβρίου 2018, με την οποία χορηγείται απαλλαγή στον διευθυντή του Κέντρου Ανάπτυξης Επιχειρήσεων (ΚΑΕ) όσον αφορά την εκτέλεση των προϋπολογισμών του κέντρου για τα οικονομικά έτη 2013-2016 [2019/31]

10.1.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 8/35
               
            
         ΑΠΟΦΑΣΗ αριθ. 4/2018 ΤΗΣ ΕΠΙΤΡΟΠΗΣ ΤΩΝ ΠΡΕΣΒΕΩΝ ΑΚΕ-ΕΕ
         της 17ης Δεκεμβρίου 2018
         με την οποία χορηγείται απαλλαγή στον διευθυντή του Κέντρου Ανάπτυξης Επιχειρήσεων (ΚΑΕ) όσον αφορά την εκτέλεση των προϋπολογισμών του κέντρου για τα οικονομικά έτη 2013-2016 [2019/31]
         Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ-ΕΕ,
         Έχοντας υπόψη την απόφαση αριθ. 5/2004 της Επιτροπής των Πρέσβεων ΑΚΕ-ΕΚ (1), ιδίως το άρθρο 27 παράγραφος 5 δεύτερο εδάφιο,
         Έχοντας υπόψη την απόφαση αριθ. 1/2016 της Επιτροπής των Πρέσβεων ΑΚΕ-ΕΕ (2), ιδίως το άρθρο 1 παράγραφος 2,
         Έχοντας υπόψη την απόφαση αριθ. 3/2016 της Επιτροπής των Πρέσβεων ΑΚΕ-ΕΕ (3), ιδίως το άρθρο 3 παράγραφος 3,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 3 της απόφασης αριθ. 3/2016 της Επιτροπής των Πρέσβεων ΑΚΕ-ΕΕ, από την 1η Ιανουαρίου 2017, η νομική προσωπικότητα του ΚΑΕ θα πρέπει να διατηρηθεί αποκλειστικά για τους σκοπούς της εκκαθάρισης του ΚΑΕ. Κατά την ανενεργό φάση, τα καθήκοντα του διοικητικού συμβουλίου του ΚΑΕ θα πρέπει να περιορίζονται στην έγκριση της έκθεσης παύσης λειτουργίας, την έγκριση των λογαριασμών που αφορούν τη φάση παύσης λειτουργίας και τη διαβίβαση πρότασης απαλλαγής της Επιτροπής των Πρέσβεων ΑΚΕ-ΕΕ για τη λήψη απόφασης. Το διοικητικό συμβούλιο του ΚΑΕ θα παύσει να υφίσταται την ημερομηνία της απόφασης της Επιτροπής των Πρέσβεων ΑΚΕ-ΕΕ επί του σχεδίου απαλλαγής.
                  
               
                     (2)
                  
                  
                     Με την επιστολή του της 13ης Νοεμβρίου 2018, ο πρόεδρος του διοικητικού συμβουλίου του ΚΑΕ υπέβαλε στην Επιτροπή των Πρέσβεων ΑΚΕ-ΕΕ πρόταση απαλλαγής συνοδευόμενη από δημοσιονομική κατάσταση και ελεγκτική γνώμη χωρίς επιφυλάξεις για τα έτη 2013-2016.
                  
               
                     (3)
                  
                  
                     Τα έσοδα του Κέντρου για το οικονομικό έτος 2013-2016 προήλθαν κυρίως από συνεισφορές του Ευρωπαϊκού Ταμείου Ανάπτυξης και ήταν ύψους 31 938 501,02 EUR.
                  
               
                     (4)
                  
                  
                     Η συνολική εκτέλεση του προϋπολογισμού του Κέντρου κατά τα οικονομικά έτη 2013-2016 από τον διευθυντή του δικαιολογεί, βάσει των δημοσιονομικών καταστάσεων και των εκθέσεων των υποχρεωτικών ελέγχων του Κέντρου Ανάπτυξης Επιχειρήσεων για τα έτη 2013-2016, να του χορηγηθεί απαλλαγή όσον αφορά την εκτέλεση των εν λόγω προϋπολογισμών,
                  
               ΑΠΟΦΑΣΙΖΕΙ:
         
            Άρθρο μόνο
            Η Επιτροπή των Πρέσβεων ΑΚΕ-ΕΕ, βάσει των εκθέσεων των ελεγκτών για τα έτη 2013-2016, των ισολογισμών και των λογαριασμών διαχείρισης των αντίστοιχων οικονομικών ετών, χορηγεί απαλλαγή στον διευθυντή του Κέντρου Ανάπτυξης Επιχειρήσεων όσον αφορά την εκτέλεση των προϋπολογισμών του κέντρου για τα οικονομικά έτη 2013-2016.
         
         
            Βρυξέλλες, 17 Δεκεμβρίου 2018.
            
               
                  Για την Επιτροπή των Πρέσβεων ΑΚΕ-ΕΕ
               
               
                  Ο Πρόεδρος
               
               N. MARSCHIK
            
         
         
            (1)  ΕΕ L 70 της 9.3.2006, σ. 52.
         
            (2)  ΕΕ L 72 της 17.3.2016, σ. 59.
         
            (3)  ΕΕ L 192 της 16.7.2016, σ. 77.